Don Steenkamp se appèlaansoek nog nie gereed | Netwerk24
Deur Charné Kemp 14 Augustus 2019 14:09
Don Steenkamp, wat op 15 Augustus 23 jaar oud word, se appèlaansoek teen sy skuldigbevinding en vonnis nadat hy sy ouers en suster sewe jaar gelede op hul plaas naby Griekwastad vermoor het, is nog nie afgehandel nie.
Volgens die prokureur Riaan Bode raadpleeg hulle steeds deskundiges en ondersoek tegniese getuienis om in hul appèlaansoek te gebruik.
Steenkamp dien sy tronkstraf van 20 jaar in die gevangenis in Upington uit weens die moord op sy ouers, Deon (44) en Christel (43), en die moord op en verkragting van sy suster, Marthella (14).
Hy het hulle op Goeie Vrydag, 6 April 2012, in hul plaashuis op Naauwhoek doodgeskiet. Hy is ook aan regsverydeling skuldig bevind.
Bennie Heckroodt, Steenkamp se eertydse voog en ondersteuner, sê hoewel hy weet hoe dit met Steenkamp gaan, wil hy geen kommentaar lewer nie.
Marianna Smith, Steenkamp se tante, sê sy het jare laas met hom gepraat en hom by sy vonnisoplegging in 2014 laas gesien.
’n Ingeligte sê dit gaan goed met Steenkamp in die gevangenis en dat hy positief is. Hy het sy matriek behaal en besin oor verdere studie.
Meer oor: Don Steenkamp | Appèlaansoek